P. Hrušovský, podpredseda NR SR: (2001-10-03):
Otváram rozpravu o tomto bode programu. Pýtam sa pánov poslancov, či sa do rozpravy hlási niekto ústne, keďže som nedostal žiadne písomné prihlášky. Nie. Každý kýva hlavou, že nie. Vyhlasujem rozpravu o tomto bode programu za skončenú. Prosím vás, pán poslanec, aby ste teraz ako spoločný spravodajca uviedli stanovisko gestorského výboru k druhému prerokúvanému návrhu zákona o patentoch a dodatkových ochranných osvedčeniach. Nech sa páči, máte slovo. L. Hóka, poslanec: Ďakujem, pán predsedajúci. Vážená Národná rada, dovoľte mi, aby som vám uviedol spoločnú správu výborov Národnej rady Slovenskej republiky o výsledku prerokovania vládneho návrhu, ktorú máte pod číslom 1035a, ako to bolo uvedené pánom predsedajúcim. Národná rada Slovenskej republiky uznesením č. 1467 z 12. júna 2001 pridelila vládny návrh zákona na prerokovanie s termínom do 24. augusta 2001 týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo, Výboru Národnej rady pre obranu a bezpečnosť a Výboru Národnej rady pre hospodárstvo, privatizáciu a podnikanie. Ako gestorský výbor určila Výbor Národnej rady Slovenskej republiky pre hospodárstvo, privatizáciu a podnikanie na vypracovanie spoločnej správy o výsledku prerokovania v lehote do 31. augusta 2001. Uvedené výbory prerokovali pridelený návrh a gestorský výbor prerokoval a schválil podľa § 79 ods. 4 rokovacieho poriadku spoločnú správu výborov Národnej rady Slovenskej republiky uznesením č. 605 zo 6. septembra 2001. Iné výbory Národnej rady Slovenskej republiky návrh neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov Národnej rady Slovenskej republiky uvedených v uznesení Národnej rady, svoje stanoviská podľa § 75 ods. 2 rokovacieho poriadku. Výbory, ktorým bol pridelený vládny návrh zákona na prerokovanie, zaujali tieto stanoviská: Ústavnoprávny výbor prerokoval návrh 22. augusta 2001 a uznesením č. 649 odporučil Národnej rade Slovenskej republiky návrh schváliť so zmenami a doplnkami; Výbor pre pôdohospodárstvo prerokoval návrh 4. septembra 2001 a uznesením č. 291 odporučil Národnej rade návrh schváliť s pripomienkami; Výbor Národnej rady Slovenskej republiky pre obranu a bezpečnosť prerokoval návrh 24. augusta 2001 a uznesením č. 398 odporučil Národnej rade Slovenskej republiky návrh schváliť s pripomienkami; Výbor Národnej rady Slovenskej republiky pre hospodárstvo, privatizáciu a podnikanie prerokoval návrh 22. augusta 2001 a uznesením č. 587 odporučil Národnej rade Slovenskej republiky návrh schváliť so zmenami a doplnkami. Z uznesení výborov Národnej rady Slovenskej republiky, uvedených v bode III tejto správy, vyplývajú tieto pozmeňujúce a doplňujúce návrhy s odporúčaním gestorského výboru. Ide o 55 pozmeňujúcich návrhov, ktoré sú uvedené a gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať tak, ako je to uvedené v spoločnej správe. To znamená, o bodoch 1, 2... Vlastne nebudem to čítať, pán predsedajúci, všetci to majú uvedené v spoločnej správe. Gestorský výbor na základe rokovaní výborov Národnej rady Slovenskej republiky v súlade s § 79 ods. 4 písm. f) rokovacieho poriadku odporúča Národnej rade Slovenskej republiky vládny návrh zákona o patentoch, dodatkových ochranných osvedčeniach a o zmene a doplnení niektorých zákonov, to znamená patentový zákon, schváliť so zmenami a doplnkami tak, ako je to uvedené v spoločnej správe. Skončil som, pán predsedajúci.